2013-yili Buxorodagi qo‘shma korxonada 3 350 tonna xomashyo ishlab chiqarildi

2013-yilda Buxoroning Kogon tumanida faoliyat ko‘rsatayotgan “Buxoro Labsa” O‘zbekiston—Xitoy qo‘shma korxonasida 3 350 tonna xomashyo ishlab chiqarildi. Joriy yilda bu ko‘rsatkichni 15 foizga oshirish ko‘zda tutilgan, deb yozadi O‘zA.

— Bizning korxona sulfon kislotasi ishlab chiqarish bo‘yicha Markaziy Osiyo mintaqasida yagona hisoblanadi. Kir yuvish kukuni va tozalash vositalari tayyorlashda keng qo‘llaniladigan bu komponent-aralashmaga talab katta, — deydi “Buxoro Labsa” qo‘shma korxonasi direktori Mirolim Yo‘ldoshev. — Zamonaviy texnologik uskunalar bilan jihozlangan korxonada ishlab chiqarish jarayoni to‘liq avtomatlashtirilgan.
Sulfon kislotasining asosiy xaridori Vobkent tumanidagi “Buxoro—Bahor” O‘zbekiston—Xitoy qo‘shma korxonasidir. 2013-yilda bu korxonaga 1 875 tonna sulfon kislotasi yetkazib berildi.
— Biz ishlab chiqarayotgan kir yuvish kukuni va tozalash vositalariga ichki bozorda ham, tashqi bozorda ham talab ortib bormoqda, — deydi “Buxoro—Bahor” qo‘shma korxonasi direktorining o‘rinbosari Sulaymon Oripov. — 2013-yilda 17, 8 ming tonna mahsulot ishlab chiqarilib, uning 2 141 tonnasi xorijga eksport qilindi. Mahsulotlarning sifatli va xaridorgir bo‘lishida hamkorimiz tomonidan sulfon kislotasining o‘z vaqtida yetkazib berilayotgani muhim ahamiyat kasb etmoqda. Ilgari xomashyoni chetdan xarid qilar edik. “Buxoro Labsa” qo‘shma korxonasining ishga tushirilishi korxonamiz sarf-xarajatini kamaytirish, xorijiy valyutani iqtisod qilish imkonini berish bilan birga, mahsulot tannarxini arzonlashtirishga xizmat qildi.
“Buxoro Labsa” qo‘shma korxonasi yagona soliq to‘lovi va bojxona to‘lovlari bo‘yicha 870 million so‘mlik imtiyozga ega bo‘ldi. Iqtisod qilingan bu mablag‘ ishlab chiqarishni yanada rivojlantirishga yo‘naltirilmoqda.